pythainlp/thaigov-v2-corpus-22032023 huggingface dataset:
วันอังคารที่ 29 พฤศจิกายน 2565
รฟม. และ BEM จัดกิจกรรม “5 ธันวา พาพ่อขึ้น MRT สายสีน้ำเงินและสายสีม่วงฟรี”
...
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคมและ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM จัดกิจกรรม “5 ธันวา พาพ่อขึ้น MRT สายสีน้ำเงินและสายสีม่วงฟรี” เนื่องในวันพ่อแห่งชาติ 5 ธันวาคม 2565 และเป็นวันคล้ายวันพระบรมราชสมภพ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เพื่อส่งเสริมความสัมพันธ์ในครอบครัวในการเดินทางท่องเที่ยวด้วยรถไฟฟ้า พร้อมร่วมรณรงค์ประหยัดพลังงานด้วยการใช้ระบบขนส่งสาธารณะ โดยคุณลูกพาคุณพ่อมาแสดงตัวและรับคูปองโดยสารรถไฟฟ้า MRT ฟรี ที่ห้องออกบัตรโดยสารรถไฟฟ้า MRT สายเฉลิมรัชมงคล (สายสีน้ำเงิน) และรถไฟฟ้า MRT สายฉลองรัชธรรม (สายสีม่วง) ตลอดระยะเวลาให้บริการ สำหรับคุณลูกชำระค่าโดยสารตามปกติ
สอบถามรายละเอียดเพิ่มเติมได้ที่ศูนย์บริการข้อมูลโทร. 0 2624 5200 หรือติดตามทางช่องทางต่างๆ ได้ที่เฟซบุ๊ก : MRT Bangkok Metro / ทวิตเตอร์: MRT Bangkok Metro / อินสตาแกรม: mrt_bangkok โมบายแอปพลิเคชัน : Bangkok MRT “เดินทางปลอดภัย สะดวก รวดเร็ว ด้วยรถไฟฟ้า MRT” และติดตามข้อมูลข่าวสาร รฟม. เพิ่มเติมได้ที่เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันอังคารที่ 29 พฤศจิกายน 2565
นายกฯ เปิดการแข่งขัน ROV THAILAND 4.0 THE FUTURE AND BEYOND
นายกฯ เปิดการแข่งขัน ROV THAILAND 4.0 THE FUTURE AND BEYOND
29พฤศจิกายน2565 –พลเอกประยุทธ์ จันทร์โอชานายกรัฐมนตรีเป็นประธานเปิดการแข่งขัน“ROV THAILAND 4.0 THE FUTURE AND BEYOND”จากน้องๆนักกีฬาe-Sportที่มากไปด้วยความสามารถจำนวน32ทีมและเยี่ยมชมการจัดแสดงนิทรรศการในงาน“THAILAND 4.0ประเทศไทยไปไกลกว่าที่คิด: THAILAND 4.0 THE FUTURE AND BEYOND”โดยมีนายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมศ.พิเศษวิศิษฏ์ วิศิษฏ์สรอรรถปลัดกระทรวงฯและนายภุชพงค์ โนดไธสง เลขาธิการคณะกรรมการดิจิทัลเพื่อเศรษฐกิจและสังคมแห่งชาติพร้อมด้วยคณะผู้บริหารให้การต้อนรับณห้องประชุมวิภาวดีบอลรูมโรงแรมเซ็นทาราแกรนด์เซ็นทรัลพลาซาลาดพร้าว
___________________
วันอังคารที่ 29 พฤศจิกายน 2565
รัฐมนตรีว่าการกระทรวงยุติธรรม จี้ ติดกำไลอีเอ็ม 10 ปี ไอ้หื่นขืนใจหญิงสาว 18 อึ้ง เจอทำผิดซ้ำบ่อย ไม่กลัวกฎหมาย สั่ง ราชทัณฑ์ จัด Watchlist บุคคลอันตราย ปิดช่องทำผิด
รัฐมนตรีว่าการกระทรวงยุติธรรม จี้ ติดกำไลอีเอ็ม 10 ปี ไอ้หื่นขืนใจหญิงสาว 18 อึ้ง เจอทำผิดซ้ำบ่อย ไม่กลัวกฎหมาย สั่ง ราชทัณฑ์ จัด Watchlist บุคคลอันตราย ปิดช่องทำผิด สร้างความปลอดภัยให้สังคม-ผู้หญิง มอบ คุ้มครองสิทธิฯ เร่งเยียวยาเหยื่อ รายละ 110,000
วันที่ 29 พฤศจิกายน 2565 นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงกรณีนายปธานิน เจ็น อายุ 41 ปี ชาวอุบลราชธานี ก่อเหตุขืนใจหญิงสาวอายุ 18 ปี ว่า กรณีนายปธานิน ถือเป็นบุคคลอันตราย และเป็นภัยต่อสังคม เพราะขณะถูกจับกุม ก็ยังพบเหยื่ออีกคนถูกขังอยู่ในบ้านพัก ซึ่งเป็นการกระทำความผิดซ้ำแบบไม่เกรงกลัวต่อกฎหมาย โดยหากดูประวัตินายปธานิน จะพบว่า เคยถูกต้องโทษจำคุกมาแล้วถึง 2 ครั้ง คือ คดีลักทรัพย์ ปี 2559 ถูกคุมขังที่เรือนจำกลางอุบลราชธานี และคดียาเสพติด ปี 2560 ถูกคุมขังที่เรือนจำคลองไผ่ ซึ่งถูกกำหนดโทษ 4 ปี 6 เดือน ก่อนถูกปล่อยตัวเมื่อวันที่ 24 ธันวาคม 2564
นายสมศักดิ์ กล่าวอีกว่า เมื่อพ้นโทษมายังไม่ถึง 1 ปี นายปธานิน ก็มาก่อเหตุซ้ำ เมื่อวันที่ 20 พฤศจิกายน 2565 ด้วยการทำร้ายร่างกายผู้เสียหาย ภายในสวนสาธารณะทุ่งศรีเมือง จังหวัดอุบลราชธานี ก่อนจะขืนใจ ขณะเดียวกัน ยังกระทำกับเหยื่ออีกรายก่อนหน้าเพียง 1 เดือนเท่านั้น ซึ่งกรณีกระทำผิดซ้ำแบบนี้ จะเข้าข่ายความผิดตามกฎหมายใหม่ คือ พ.ร.บ.มาตรการป้องกันการกระทำความผิดซ้ำในความผิดเกี่ยวกับเพศหรือที่ใช้ความรุนแรง ในมาตรา 3 โดยจะถูกคณะกรรมการพิจารณา เพื่อเสนอศาล ควบคุมภายหลังพ้นโทษ ด้วยการใส่กำไลอีเอ็ม เป็นเวลาไม่เกิน 10 ปี พร้อมถูกเฝ้าระวังด้วยอาสาคุมประพฤติ หากพบพฤติกรรมเสี่ยง จะพิจารณาคุมขังฉุกเฉินทันที
“เจตนาที่ผมผลักดันกฎหมายป้องกันทำผิดซ้ำออกมา ก็เพื่อเอามาควบคุมคนเหล่านี้ ไม่ให้ไปก่อเหตุซ้ำอีก และสร้างความปลอดภัยให้กับสังคม โดยเฉพาะกลุ่มผู้หญิง ดังนั้น นายปธานิน จะถูกเฝ้าระวังภายหลังพ้นโทษตามกฎหมายใหม่เต็มๆ ที่จะมีผลบังคับใช้ 23 ม.ค.66 ส่วนเหยื่อล่าสุดทั้ง 2 ราย ผมก็ได้สั่งการให้กรมคุ้มครองสิทธิและเสรีภาพ ลงพื้นที่เร่งด่วน เพื่อช่วยเหลือเยียวยาเหยื่อแล้ว พร้อมแจ้งสิทธิ และให้คำแนะนำการดำเนินคดี ซึ่งเหยื่อจะได้รับเงินเยียวยา รายละไม่เกิน 110,000 บาท แบ่งเป็น ค่าตอบแทนความเสียหาย 50,000 บาท ค่ารักษาพยาบาล 40,000 บาท ค่าฟื้นฟูร่างกายและจิตใจ 20,000 บาท โดยผมรู้สึกเสียใจทุกครั้ง ที่เกิดเหตุลักษณะนี้กับกลุ่มผู้หญิง จึงสั่งการให้กรมราชทัณฑ์ เร่งจัด Watchlist บุคคลอันตรายตามกฎหมายใหม่ เพื่อป้องกันไม่ให้คนเหล่านี้ มีโอกาสก่อเหตุได้อีก“ รมว.ยุติธรรม กล่าว
วันอังคารที่ 29 พฤศจิกายน 2565
ผลการประชุมคณะกรรมการ PPP ครั้งที่ 6/2565
คณะกรรมการ PPP เห็นชอบโครงการทางหลวงพิเศษระหว่างเมืองหมายเลข 9 (บางขุนเทียน - บางบัวทอง) เติมเต็ม Missing Link วงแหวนรอบนอกกรุงเทพมหานคร แก้ไขปัญหาจราจร เพิ่มความสะดวกและรวดเร็วในการเดินทางของประชาชน
นางปานทิพย์ ศรีพิมล ผู้อำนวยการสำนักงานคณะกรรมการนโยบายรัฐวิสาหกิจ (สคร.) กรรมการและเลขานุการคณะกรรมการนโยบายการร่วมลงทุนระหว่างรัฐและเอกชน (คณะกรรมการ PPP) เปิดเผยผลการประชุมคณะกรรมการ PPP ครั้งที่ 6/2565 เมื่อวันจันทร์ที่ 28 พฤศจิกายน 2565 โดยมีนายสุพัฒนพงษ์ พันธ์มีเชาว์ รองนายกรัฐมนตรี เป็นประธาน ซึ่งมีผลการประชุมสรุปได้ดังนี้
1. คณะกรรมการ PPP ได้ให้ความเห็นชอบหลักการของโครงการทางหลวงพิเศษระหว่างเมืองหมายเลข 9 สายถนนวงแหวนรอบนอกกรุงเทพมหานคร ตอน ทางยกระดับบางขุนเทียน - บางบัวทอง ของกรมทางหลวง (ทล.) มูลค่ารวมประมาณ 56,035 ล้านบาท โดยเป็นทางยกระดับขนาด 6 ช่องจราจร ระยะทางประมาณ 35.85 กิโลเมตร เพื่อเติมเต็มโครงข่ายทางหลวงพิเศษรอบนอกกรุงเทพมหานครให้ครบสมบูรณ์ (Missing Link) และเพิ่มประสิทธิภาพการเดินทางรวมถึงระบบโลจิสติกส์ของประเทศ โดยสอดคล้องกับแผนแม่บทการพัฒนาโครงข่ายทางหลวงพิเศษระหว่างเมือง ระยะ 20 ปี (2560 - 2579) ทั้งนี้ ให้ ทล. ไปดำเนินการสร้างความชัดเจนในเรื่องต่างๆ เช่น การจัดการเพื่อลดผลกระทบด้านสิ่งแวดล้อม และการจัดกรรมสิทธิ์ที่ดินโครงการฯ ให้เป็นไปตามแผนงาน เป็นต้น เพื่อประกอบการพิจารณาตามขั้นตอนต่อไป
2. คณะกรรมการ PPP ได้เห็นชอบการปรับปรุงแผนการจัดทำโครงการร่วมลงทุน พ.ศ. 2563 - 2570 (ฉบับเดือนพฤศจิกายน 2565) เพื่อให้สอดคล้องกับความพร้อมของแต่ละโครงการและเป็นปัจจุบัน โดยมีรายการโครงการที่ประสงค์จะร่วมลงทุนทั้งหมดรวม 117 โครงการ มูลค่าลงทุนรวมประมาณ 1.15 ล้านล้านบาท (เพิ่มขึ้นจากแผนฉบับเดือนมีนาคม 2565 ซึ่งอยู่ที่ 110 โครงการ มูลค่าลงทุนรวมประมาณ 1.12 ล้านล้านบาท) ทั้งนี้ เพื่อเป็นกรอบทิศทางในการจัดทำโครงการ PPP ที่ชัดเจน และช่วยสร้างความสนใจและดึงดูดให้เอกชนเข้ามาร่วมลงทุนในโครงการของรัฐมากขึ้น โดยแผนร่วมลงทุนฯ ฉบับนี้ได้ครอบคลุมถึงโครงการในเชิงสังคมในด้านต่างๆ เพิ่มขึ้น เช่น ด้านสาธารณสุข และด้านที่อยู่อาศัยเพื่อผู้มีรายได้น้อยและผู้สูงวัย เป็นต้น
วันอังคารที่ 29 พฤศจิกายน 2565
ครม.เห็นชอบในหลักการให้ประเทศไทยเสนอตัวเป็นเจ้าภาพจัดการแข่งขันวิ่งเทรลระดับนานาชาติ 2 รายการ
ครม.เห็นชอบในหลักการให้ประเทศไทยเสนอตัวเป็นเจ้าภาพจัดการแข่งขันวิ่งเทรลระดับนานาชาติ 2 รายการ
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 29 พ.ย. 65 เห็นชอบในหลักการให้ประเทศไทยเสนอตัวเป็นเจ้าภาพการจัดการแข่งขันวิ่งเทรลระดับนานาชาติ รายการ Thailand by UTMB 2 รายการ ตามที่กระทรวงการท่องเที่ยวและกีฬาเสนอ พร้อมเห็นชอบกรอบวงเงินงบประมาณเพื่อสมทบค่าลิขสิทธิ์การจัดการแข่งขันทั้ง 2 รายการในอัตราร้อยละ 50 ของค่าลิขสิทธิ์ รวม 65.55 ล้านบาท และเห็นชอบกรอบวงเงินค่าใช้จ่ายสำหรับการจัดการแข่งขันรวม 409.56 ล้านบาท
สำหรับการเสนอตัวเป็นเจ้าภาพทั้ง 2 รายการนั้น รายการแรก Doi Inthanon Thailand by UTMB ประจำปี 2566-68 โดยจัดการแข่งขันที่อุทยานแห่งชาติดอยอินทนนท์ จังหวัดเชียงใหม่ ซึ่งตลอด 3 ปี จะใช้งบประมาณรวม 199.30 ล้านบาท (เฉลี่ยปีละ 66.43 ล้านบาท) ประกอบด้วยค่าลิขสิทธิ์ที่ภาครัฐและเอกชนออกฝ่ายละ 25.65 ล้านบาท รวม 51.30 ล้านบาท และค่าใช้จ่ายในการแข่งขันซึ่งให้จัดสรรจากงบประมาณประจำปีของการกีฬาแห่งประเทศไทย(กกท.) หากไม่เพียงพอก็ให้จัดสรรจากกองทุนพัฒนากีฬาแห่งชาติ 148 ล้านบาท
ทั้งนี้ ระหว่างปี 2563-64 กกท. ได้จัดการแข่งขันวิ่งเทรลฯ รายการ Thailand by UTMB ที่อุทยานแห่งชาติดอยอินทนนท์มาแล้ว 3 ครั้ง ซึ่งมีนักกีฬาและผู้ติดตามเพิ่มขึ้นต่อเนื่องทุกครั้ง และในวันที่ 8-11 ธ.ค. 65 ที่จะถึงนี้ จะจัดเป็นครั้งที่4 โดยรายการในครั้งนี้เป็นการแข่งขันระดับ Major ของทวีปเอเชีย-โอเชียเนีย และได้รับการประกาศเป็นสนาม UTMB® World Series ระดับ Major ด้วย
น.ส.ไตรศุลี กล่าวว่า ส่วนรายการที่2 Amazean Jungle Thailand by UTMB ประจำปี 2566-71 จัดการแข่งขันที่ อำเภอเบตง จังหวัดยะลา ตลอด 6 ปี จะใช้งบประมาณรวม 341.36 ล้านบาท (เฉลี่ยปีละ 56.89 ล้านบาท) ประกอบด้วยค่าลิขสิทธิ์ภาครัฐและเอกชนออกฝ่ายละ 39.90 ล้านบาท รวม 79.80 ล้านบาท และค่าใช้จ่ายในการแข่งขันจากประมาณประจำปีของ กกท.หากไม่เพียงพอก็ให้จัดสรรจากกองทุนพัฒนากีฬาแห่งชาติ 261.56 ล้านบาท
โดยที่ผ่านมา กกท. ได้ร่วมกับ ศอ.บต.จัดการแข่งขันสนามอำเภอเบตง ใน Zero Edition หรือการทดสอบสนามมาแล้ว 1 ครั้ง เมื่อวันที่ 6-8 พ.ค. 65 มีผู้เข้าร่วมแข่งขันจาก 13 ประเทศรวม 823 คน สามารถสร้างเงินหมุนเวียนภายในงานและการท่องเที่ยวต่อเนื่องรวม 127.59 ล้านบาท และรายการนี้ก็ได้รับการบรรจุเป็นหนึ่งใน 25 สนามของ UTMB World Series ระดับ Event และมีกำหนดจัด First Edition ระหว่างวันที่ 17-19 ก.พ. 66 นี้ด้วย
น.ส.ไตรศุลี กล่าวว่า ประโยชน์ที่คาดว่าจะได้รับจากการเป็นเจ้าภาพจัดการแข่งขันวิ่งเทรลระดับโลกทั้ง 2 รายการ จะส่งผลบวกต่อประเทศในหลายด้าน ทั้งการนำรายได้เข้าประเทศจากค่าใช้จ่ายที่เกิดขึ้นจากการจัดงาน การสร้างภาพลักษณ์ให้นานาชาติเห็นว่าไทยมีศักยภาพในการจัดการแข่งขันระดับโลก (World Event) ผ่านการถ่ายทอดสดไปทั่วโลกโดยสถานีโทรทัศน์ช่องกีฬาที่มีมาตรฐานสากล ซึ่งจากการจัดงานของไทยใน 3 ปีที่ผ่านมามีนักกีฬาเข้าร่วมกว่า 5,500 คน และการจัดงานยังเป็นการกระตุ้นเศรษฐกิจและการท่องเที่ยวในพื้นที่ที่มีการจัดการแข่งขันและจังหวัดใกล้เคียง เกิดการกระจายรายได้สู่ชุมชน ตลอดจนพัฒนากิจการที่เกี่ยวข้องในท้องถิ่นด้วย
วันอังคารที่ 29 พฤศจิกายน 2565
DAD ชวนเที่ยวงาน “Garden Food Truck” ทุกวันศุกร์ตลอดเดือนธันวาคม
DAD Asset Development เชิญเที่ยวงาน “Garden Food Truck” อิ่มอร่อยไปกับร้านอาหาร Food Truck ทุกวันศุกร์ตลอดเดือนธันวาคมนี้ ตั้งแต่เวลา 17.00–20.00 น. ณ สวนหลังศาลพระพรหม ศูนย์ราชการเฉลิมพระเกียรติฯ แจ้งวัฒนะ
บริษัท ธนารักษ์พัฒนาสินทรัพย์ จำกัด หรือ DAD Asset Development ขอเชิญเที่ยวงาน “Garden Food Truck” อิ่มอร่อยไปกับร้านอาหาร Food Truck เพลิดเพลินไปกับการแสดงดนตรีในบรรยากาศสบาย ๆ ส่งท้ายปี 2565 ทุกวันศุกร์ตลอดเดือนธันวาคมนี้ ตั้งแต่เวลา 17.00–20.00 น. ณ สวนหลังศาลพระพรหม ศูนย์ราชการเฉลิมพระเกียรติฯ แจ้งวัฒนะ
ดร.นาฬิกอติภัค แสงสนิท กรรมการผู้จัดการ บริษัท ธนารักษ์พัฒนาสินทรัพย์ จำกัด (DAD) กล่าวว่า กิจกรรม “Garden Food Truck” ในครั้งนี้ เป็นการจัดขึ้นต่อเนื่องเป็นปีที่ 2 เพื่อส่งมอบความสุขให้กับชาวศูนย์ราชการเฉลิมพระเกียรติฯ แจ้งวัฒนะ และประชาชนได้มีพื้นที่ผ่อนคลายกับบรรยากาศที่เย็นสบายต้อนรับฤดูหนาวในช่วงเดือนธันวาคม ซึ่งเป็นเวลาแห่งการเฉลิมฉลองในช่วงเทศกาลปีใหม่ หลังจากที่การระบาดของโควิด-19 คลี่คลายลง ประชาชนเริ่มกลับมาใช้ชีวิตปกติอีกครั้ง นอกจากนี้ การจัดให้มีกิจกรรมภายในศูนย์ราชการเฉลิมพระเกียรติฯ ในช่วงเวลาหลังเลิกงานยังจะช่วยบรรเทาปริมาณการจราจรที่ติดขัดในช่วงเวลากลับบ้านได้อีกด้วย
งาน “Garden Food Truck” กำหนดจัดขึ้นทุกวันศุกร์ ตลอดเดือนธันวาคม ในวันที่ 2, 9, 16 และ 23 ธันวาคม 2565 ตั้งแต่เวลา 17.00–20.00 น. ณ สวนหลังศาลพระพรหม ศูนย์ราชการเฉลิมพระเกียรติฯ แจ้งวัฒนะ โดยในแต่ละสัปดาห์จะมีรูปแบบงานที่แตกต่างกัน ได้แก่ Happy Winter, Mountain Camping, Merry Christmas และ Happy New Year ภายในงานจะได้พบกับคาราวานอาหาร ขนม และเครื่องดื่ม ในรูปแบบ Food Truck พร้อมรับชมการแสดงดนตรีสดต้อนรับฤดูหนาว
วันอังคารที่ 29 พฤศจิกายน 2565
นายกฯ เชิญชวนประชาชนเที่ยวงานกาชาดประจำปี 2565 “9 ทศวรรษใต้ร่มพระบารมี สดุดีสภานายิกาสภากาชาดไทย” เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
นายกฯ เชิญชวนประชาชนเที่ยวงานกาชาดประจำปี 2565 “9 ทศวรรษใต้ร่มพระบารมี สดุดีสภานายิกาสภากาชาดไทย” เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ระหว่าง 8-18 ธ.ค. 2565
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรีเผยว่า วันนี้ (29 พฤศจิกายน 2565) เวลา 09.00 น. ณ บริเวณโถงกลาง ตึกสันติไมตรี ทำเนียบรัฐบาล นายขรรค์ ประจวบเหมาะ ผู้อำนวยการสำนักงานจัดหารายได้ สภากาชาดไทย ในฐานะรองประธานคณะกรรมการอำนวยการจัดงานกาชาดประจำปี 2565 และนางจันทร์ประภา วิชิตชลชัย รองผู้อำนวยการสำนักงานจัดหารายได้สภากาชาดไทย ในฐานะกรรมการและเลขานุการคณะกรรมการอำนวยการจัดงานกาชาดประจำปี 2565 เข้าพบ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อประชาสัมพันธ์การจัดงานกาชาดประจำปี 2565 ภายใต้แนวคิด “9 ทศวรรษใต้ร่มพระบารมี สดุดีสภานายิกาสภากาชาดไทย” เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในโอกาสมหามงคลเฉลิมพระชนมพรรษา 90 พรรษา และทรงดำรงตำแหน่งสภานายิกาสภากาชาดไทยครบ 66 ปี โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย และนายดิสทัต โหตระกิตย์ เลขาธิการนายกรัฐมนตรี เข้าร่วมด้วย
นายกรัฐมนตรีได้รับฟังการนำเสนอกิจกรรมภายในงานกาชาดประจำปี 2565 ซึ่งกิจกรรมภายในงานประกอบไปด้วย การจัดโซนกิจกรรมเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง การจัดแสดงภาพวาดฝีพระหัตถ์สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ในรูปแบบสติกเกอร์ไลน์ชุด “แชทได้บุญ แชร์ได้กุศล” กิจกรรมแจกกล้าไม้มงคล รวมทั้งการจัดจำหน่ายของที่ระลึกงานกาชาดต่าง ๆ มากมาย ซึ่งรายได้จะนำไปบำรุงสภากาชาดไทย จากนั้น นายกรัฐมนตรีได้รับมอบของที่ระลึกจากทางสภากาชาด พร้อมกล่าวเชิญชวนประชาชนให้เดินทางมาเที่ยวงานกาชาดประจำปี 2565 เพื่อเป็นการเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง โดยขอให้พาครอบครัวมาร่วมเล่นกิจกรรม ร่วมทำบุญ สร้างความสุขไปด้วยกัน พร้อมกับฝากให้ทุกคนช่วยกันนำถุงผ้ามาจับจ่ายซื้อของแทนการใช้ถุงพลาสติก เพื่อลดปริมาณขยะ ร่วมกันรักษ์โลกและรักษาสิ่งแวดล้อม
สำหรับงานกาชาดประจำปี 2565 จัดขึ้นระหว่างวันที่ 8-18 ธันวาคม 2565 ได้กำหนดการจัดงานในรูปแบบ Hybrid Event ผสมผสานระหว่างการจัดงานในรูปแบบ On Ground ณ สวนลุมพินี และการจัดงานในรูปแบบ Online ผ่านทาง www.งานกาชาด.com สำหรับผู้ที่ไม่สามารถเดินทางมาที่สวนลุมพินีได้ เพื่อให้สอดคล้องกับวิถีชีวิตแบบ New Normal ที่เปลี่ยนไปของประชาชน แต่ยังคงไว้ซึ่งอัตลักษณ์ของงานกาชาดประจำปี โดยประชาชนสามารถเที่ยวชมงานกาชาดประจำปี 2565 ได้ตั้งแต่เวลา 11.00-22.00 น. ส่วนทางแพลตฟอร์มออนไลน์สามารถเข้าชมได้ตลอด 24 ชั่วโมง
วันอังคารที่ 29 พฤศจิกายน 2565
ปลัดกระทรวงเกษตรฯ สั่งด่วนทูตเกษตร 8 ประเทศ เร่งสร้างความเชื่อมั่นในคุณภาพและมาตรฐานทุเรียนไทย พร้อมประชาสัมพันธ์วิธีการเลือกซื้อทุเรียนของไทยให้ผู้บริโภคในต่างประเทศ
ปลัดกระทรวงเกษตรฯ สั่งด่วนทูตเกษตร 8 ประเทศ เร่งสร้างความเชื่อมั่นในคุณภาพและมาตรฐานทุเรียนไทย พร้อมประชาสัมพันธ์วิธีการเลือกซื้อทุเรียนของไทยให้ผู้บริโภคในต่างประเทศ
นายประยูร อินสกุล ปลัดกระทรวงเกษตรและสหกรณ์ เปิดเผยว่า การบริหารจัดการผลไม้ของกระทรวงเกษตรและสหกรณ์ในช่วงที่ผ่านมา สามารถยกระดับคุณภาพและมาตรฐานผลไม้ไทย โดยมีตัวอย่างที่เห็นชัด เช่น ทุเรียน จนประสบความสำเร็จ ทำให้ผู้บริโภคทั่วโลกและตลาดใหญ่อย่างประเทศจีนเชื่อมั่นในคุณภาพ สามารถสร้างมูลค่าการส่งออกไปยังตลาดจีน ระหว่างวันที่ 1 กุมภาพันธ์ – 24 พฤศจิกายน 2565 ได้ถึง 82,805 ล้านบาท คิดเป็นปริมาณส่งออก 779,206 ตัน (ข้อมูลจากกรมวิชาการเกษตร) ดังนั้น เพื่อเป็นการรักษามาตรฐานและพัฒนาคุณภาพอย่างต่อเนื่อง เป้าหมายคือการสร้างการรับรู้ให้กับผู้บริโภคในต่างประเทศ จึงได้สั่งการให้ทูตเกษตร 11 แห่ง ใน 8 ประเทศ ได้แก่ จีน (ปักกิ่ง เซี่ยงไฮ้ กว่างโจว) ญี่ปุ่น ออสเตรเลีย อินโดนีเซีย สหรัฐอเมริกา (วอชิงตัน ดี.ซี. ลอสแอนเจลิส) สหภาพยุโรป อิตาลี และรัสเซีย เร่งดำเนินการสร้างการรับรู้ผ่านการประชาสัมพันธ์ ให้ผู้บริโภคในต่างประเทศ เกิดความเชื่อมั่นในคุณภาพ มาตรฐาน รวมถึงให้ความรู้ถึงวิธีการเลือกทุเรียนคุณภาพจากประเทศไทย
สำหรับวิธีการเลือกซื้อทุเรียนที่ได้คุณภาพ มีหลักในการพิจารณาจากลักษณะภายนอก โดยมีจุดสังเกต   5 จุด ได้แก่ 1. ปากปลิง ต้องบวมโต เห็นรอยต่อได้อย่างชัดเจน 2. ก้านผลต้องมีความแข็งแรง สีน้ำตาลเข้ม สัมผัสแล้วสากมือ 3. ร่องหนามห่าง เมื่อบีบเข้าหากันจะรู้สึกว่ามีสปริง 4. ปลายหนามแห้ง สีน้ำตาลเข้ม เปราะและหักง่าย และ 5. พู ต้องสามารถสังเกตรอยแยกกลางพูได้อย่างชัดเจน
นอกจากนี้ กระทรวงเกษตรฯ ยังได้ขอความร่วมมือไปยังกระทรวงการต่างประเทศ และกระทรวงพาณิชย์ เพื่อประชาสัมพันธ์และสร้างการรับรู้ให้กับผู้บริโภคในต่างประเทศเกิดความเชื่อมั่นในคุณภาพ มาตรฐานของทุเรียนไทยด้วยเช่นกัน
วันอังคารที่ 29 พฤศจิกายน 2565
รฟฟท. จัดกิจกรรมพิเศษ Father’s Day ในรูปแบบ Online
ชวนคุณพ่อ - คุณลูก ร่วมสนุกลุ้นรับรางวัลจากรถไฟฟ้าชานเมืองสายสีแดง เนื่องในโอกาสในวันพ่อแห่งชาติ วันที่ 5 ธันวาคม 2565
นายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด (รฟฟท.) กระทรวงคมนาคม หรือผู้ให้บริการรถไฟฟ้าชานเมืองสายสีแดง เปิดเผยว่าเพื่อเป็นการมอบของขวัญให้แก่ผู้โดยสาร เนื่องในโอกาสวันพ่อแห่งชาติ และเพื่อสร้างความสัมพันธ์อันดีในครอบครัวระหว่างคุณพ่อกับคุณลูก ดังนั้นในวันที่ 5 ธันวาคม 2565 ซึ่งเป็นวันพ่อแห่งชาติ รฟฟท. จึงได้จัดกิจกรรมส่งเสริมการตลาด Father’s Day ในรูปแบบ online ให้คุณพ่อและคุณลูกได้ร่วมสนุกลุ้นรับของขวัญสุดพิเศษ ลุ้นรับ Nano LED TV 32 นิ้ว จักรยาน พัดลม เตาปิ้งย่างบาร์บีคิว หม้อหุงข้าว กระติกต้มน้ำร้อน และรางวัลอื่นๆอีกมากมาย รวม 15 รางวัล โดยเปิดโอกาสให้ผู้โดยสารร่วมคอมเมนต์รูปคู่กับคุณพ่อพร้อมเขียนนิยามความรักระหว่างคุณกับคุณพ่อใต้โพสต์กิจกรรมทางเพจ Facebook RED Line SRTET แล้วแชร์ไปหน้า Facebook ของตนเอง ซึ่งภาพที่มียอดการกดหัวใจมากที่สุดจะได้รับรางวัล โดยจะจัดส่งตรงถึงบ้าน ฟรี! โดยไม่เสียค่าใช้จ่ายใดๆทั้งสิ้น ทั้งนี้ ผู้ร่วมสนุกต้องตั้งค่าการแชร์โพสต์เป็นสาธารณะ โดย 1 บัญชีเฟสบุ๊คแอคเคาท์สามารถร่วมสนุกได้เพียง 1 สิทธิ์เท่านั้น และการตัดสินของคณะกรรมการถือเป็นที่สิ้นสุด
กิจกรรมดังกล่าวสามารถร่วมสนุกได้ตั้งแต่วันที่ 3 ธันวาคม 2565 เป็นต้นไป และจะสิ้นสุดการร่วมกิจกรรมในวันที่ 5 ธันวาคม 2565 เวลา 20.00 น. ผู้โชคดีที่ได้รับรางวัล บริษัทฯจะทำการประกาศรายชื่อผ่าน Facebook official page ของรถไฟฟ้าชานเมืองสายสีแดงเพจ RED Line SRTET ในวันที่ 13 ธันวาคม 2565 ทั้งนี้ เงื่อนไขเป็นไปตามที่บริษัทฯกำหนด
หากมีข้อสงสัยสามารถติดต่อสอบถามรายละเอียดข้อมูลเพิ่มเติมได้ที่ส่วนบริการลูกค้า 1690 ตลอด 24 ชั่วโมง รถไฟฟ้าสายสีแดง ยกระดับคุณภาพชีวิตชานเมือง
วันอังคารที่ 29 พฤศจิกายน 2565
ดีอีเอส มอบรางวัลในงาน ASEAN Innovation Business Platform (AIBP) ครั้งที่ 39
ดีอีเอส มอบรางวัลในงาน ASEAN Innovation Business Platform (AIBP) ครั้งที่ 39
วันนี้(29พฤศจิกายน2565)ดร.ณัฐพลณัฏฐสมบูรณ์รองปลัดกระทรวงดิจิทัลเพื่อเศรษฐกิจและสังคมกล่าวสุนทรพจน์และมอบรางวัลงานASEAN Innovation Business Platform (AIBP)หรือAIBPครั้งที่39ภายใต้แนวคิด“Navigating the Intersection of Sustainable Growth, Business & Technology”เวทีสำหรับหน่วยงานภาครัฐและภาคเอกชนในภูมิภาคเอเชียตะวันออกเฉียงใต้เพื่อแลกเปลี่ยนข้อมูลเกี่ยวกับการเติบโตและนวัตกรรมระหว่างกันด้านการปรับใช้เทคโนโลยีที่เป็นนวัตกรรมเพื่อสร้างการเติบโตสำหรับภาคธุรกิจอย่างยั่งยืนซึ่งมีผู้เข้าร่วมจากทั้งภาครัฐเอกชนและอุตสาหกรรมที่เกี่ยวข้องจากการใช้ประโยชน์จากเทคโนโลยีดิจิทัลและนวัตกรรมในโอกาสนี้ดร.ณัฐพลฯให้สัมภาษณ์ประเด็นการพัฒนาด้านเทคโนโลยีและนวัตกรรมของไทยซึ่งถือเป็นตัวขับเคลื่อนที่สำคัญในการก้าวสู่Digital Thailandและสร้างการเปลี่ยนแปลงในด้านเศรษฐกิจและสังคมอย่างยั่งยืนในอนาคตณโรงแรมคอนราดกรุงเทพฯ
_________________
วันอังคารที่ 29 พฤศจิกายน 2565
สปน.รายงานความคืบหน้าการดำเนินโครงการจิตอาสาพระราชทานประจำเดือน ก.ค. - ก.ย. 65 ของ 16 หน่วยงาน รวม 19,949 ครั้ง ผู้เข้าร่วมกิจกรรม 1,144,667 คน
สปน.รายงานความคืบหน้าการดำเนินโครงการจิตอาสาพระราชทานประจำเดือน ก.ค. - ก.ย. 65 ของ 16 หน่วยงาน รวม 19,949 ครั้ง ผู้เข้าร่วมกิจกรรม 1,144,667 คน
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า สำนักงานปลัดสำนักนายกรัฐมนตรี (สปน.) ได้รายงานให้ที่ประชุมคณะรัฐมนตรี(ครม.) วันที่ 29 พ.ย. 65 รับทราบความคืบหน้าการดำเนินโครงการจิตอาสาพระราชทาน ประจำเดือน ก.ค.-ก.ย. 65
สปน. ระบุว่า ณ สิ้นเดือนก.ย. 65 มีประชาชนลงทะเบียนเป็นจิตอาสาพระราชทานแล้ว 6,977,577 คน โดยเป็นประชาชน ในกรุงเทพฯ 457,466 คน และส่วนภูมิภาค 6,520,111 คน ซึ่งในเดือน ก.ค.-ก.ย. 65 มี 16 หน่วยงาน ดำเนินกิจกรรมจิตอาสาพระราชทานรวม 19,949 ครั้ง ใน 4 กิจกรรมหลัก ได้แก่
1)จิตอาสาพัฒนา รวม 19,152 ครั้ง โดยดำเนินการการปรับปรุงภูมิทัศน์และทำความสะอาดศาสนสถาน โรงเรียน สถานที่ราชการ อำนวยความสะดวกประชาชน บำเพ็ญประโยชน์ส่วนรวม บริจาคโลหิตและหน่วยบริการทางการแพทย์เคลื่อนที่ การคัดกรองเชิงรุกป้องกันโควิด19 มอบสิ่งของให้แก่ผู้ยากไร้ ปลูกต้นไม้ พัฒนาแหล่งน้ำ อบรมหลักสูตรการพัฒนาชีวิตขั้นพื้นฐาน
2)จิตอาสาภัยพิบัติ รวม 473 ครั้ง โดยดำเนินการช่วยเหลือประชาชนที่ประสบอุทกภัย วาตภัย และอัคคีภัย อบรมป้องกันและระงับอัคคีภัย 3)จิตอาสาเฉพาะกิจ โดยการอำนวยความสะดวกแก่ประชาชนเข้าร่วมรับเสด็จพระบรมวงศานุวงศ์ จัดเตรียมสถานที่และร่วมพิธีเนื่องในวันสำคัญ บริจาคโลหิตถวายเป็นพระราชกุศล และ 4)วิทยากรจิตอาสา 904 ในการบรรยายความรู้ในหลักสูตรจิตอาสา ความรู้เกี่ยวกับสถาบันพระมหากษัตริย์กับประเทศไทย และความรู้เกี่ยวกับโครงการจิตอาสาพระราชทานตามพระราชดำริ
สำหรับ 16 หน่วยงาน ซึ่งดำเนินกิจกรรมจิตอาสาพระราชทานในรอบเดือนก.ค.-ก.ย. 65 ประกอบด้วย กระทรวงกลาโหม, กระทรวงการคลัง, กระทรวงการพัฒนาสังคมและความมั่นคงของมนุษย์, กระทรวงเกษตรและสหกรณ์, กระทรวงทรัพยากรธรรมชาติและสิ่งแวดล้อม, กระทรวงพาณิชย์, กระทรวงมหาดไทย, กระทรวงยุติธรรม, กระทรวงแรงงาน, กระทรวงวัฒนธรรม, กระทรวงศึกษาธิการ, กระทรวงสาธารณสุข, กองอำนวยการรักษาความมั่งคงภายในราชอาณาจักร, กรมประชาสัมพันธ์, สำนักงานตำรวจแห่งชาติ และสำนักงานพระพุทธศาสนาแห่งชาติ
วันอังคารที่ 29 พฤศจิกายน 2565
สธ.ขับเคลื่อนนโยบายการบำบัดฟื้นฟูผู้ติดยาเสพติด พร้อมลงนามร่วมกับ 6 หน่วยงาน เพื่อร่วมมือในการบำบัดพฤติกรรมการเสพยาเสพติดและการฟื้นฟูสภาพร่างกายและจิตใจผู้ติดยาเสพติดในสถานฟื้นฟูสม
กระทรวงสาธารณสุข ลงนามบันทึกข้อตกลงความร่วมมือกับ กองบัญชาการกองทัพไทย กองทัพบก กองทัพเรือ กองทัพอากาศ กรมการปกครอง และ ป.ป.ส. เพื่อร่วมมือในการบำบัดพฤติกรรมการเสพยาเสพติดและการฟื้นฟูสภาพร่างกาย และจิตใจผู้ติดยาเสพติด
กระทรวงสาธารณสุข ลงนามบันทึกข้อตกลงความร่วมมือกับ กองบัญชาการกองทัพไทย กองทัพบก กองทัพเรือ กองทัพอากาศ กรมการปกครอง และ ป.ป.ส. เพื่อร่วมมือในการบำบัดพฤติกรรมการเสพยาเสพติดและการฟื้นฟูสภาพร่างกาย และจิตใจผู้ติดยาเสพติด ในสถานฟื้นฟูสมรรถภาพผู้ติดยาเสพติด ตามนโยบายแก้ไขปัญหายาเสพติดระดับชาติ
วันนี้ (29 พฤศจิกายน 2565) ที่โรงแรมเซ็นทรา บาย เซ็นทารา ศูนย์ราชการและคอนเวนชันเซ็นเตอร์ กทม. นายแพทย์ยงยศ ธรรมวุฒิ รองปลัดกระทรวงสาธารณสุข เป็นประธานเปิดโครงการขับเคลื่อนนโยบายด้านการบำบัดรักษาฟื้นฟูผู้ติดยาเสพติด และพิธีลงนามความร่วมมือในการบำบัดพฤติกรรมการเสพยาเสพติด และการฟื้นฟูสภาพร่างกาย และจิตใจผู้ติดยาเสพติด ในสถานฟื้นฟูสมรรถภาพผู้ติดยาเสพติด ระหว่างกระทรวงสาธารณสุข กองบัญชาการกองทัพไทย กองทัพบก กองทัพเรือ กองทัพอากาศ กรมการปกครอง สำนักงานคณะกรรมการป้องกันและปราบปรามยาเสพติด (ป.ป.ส.)
นายแพทย์ยงยศ กล่าวว่า การแก้ไขปัญหายาเสพติดเป็นนโยบายสำคัญ และเร่งด่วนของนายกรัฐมนตรี อีกทั้งประมวลกฎหมายยาเสพติดที่มีการพลิกบทบาทในการแก้ปัญหายาเสพติดโดยใช้กลไกสาธารณสุขเป็นส่วนสำคัญในการแก้ปัญหา ซึ่งในส่วนของมาตรการบำบัดรักษาฟื้นฟูผู้ติดยาเสพติด มีกระทรวงสาธารณสุขเป็นเจ้าภาพบูรณาการ ได้ดำเนินการขับเคลื่อนนโยบายด้านการบำบัดรักษาผู้ติดยาเสพติดประจำปีงบประมาณ 2566 เพื่อสร้างความเข้าใจร่วมกันในการดำเนินงาน พร้อมทั้งเพิ่มความร่วมมือกับหน่วยงานภาคีเครือข่ายเพื่อให้เกิดการบริการทั้งศูนย์คัดกรอง สถานบำบัดผู้ติดยาเสพติด สถานฟื้นฟูสมรรถภาพผู้ติดยาเสพติด และศูนย์ฟื้นฟูสภาพทางสังคม เพื่อให้ผู้ป่วยยาเสพติดได้รับการดูแลอย่างมีมาตรฐานและครอบคลุม ทั่วทั้งประเทศ
ทั้งนี้ กระทรวงสาธารณสุข จะรับผิดชอบเรื่องควบคุมงานทะเบียนการจัดตั้งสถานฟื้นฟูสมรรถภาพผู้ติดยาเสพติด,พัฒนา ควบคุม กำกับและรับรองคุณภาพสถานฟื้นฟูสมรรถภาพฯ ให้เป็นไปตามมาตรฐาน, พัฒนาศักยภาพบุคลากร กำกับ ควบคุม และแก้ไขปัญหาระบบฐานข้อมูล, จัดทำคู่มือและแนวทางการดำเนินงานในสถานฟื้นฟูฯ, พัฒนาระบบการดำเนินงาน แลกเปลี่ยนเรียนรู้และสนับสนุนส่งเสริมด้านวิชาการที่เกี่ยวข้อง ส่วนกระทรวงกลาโหม และกรมการปกครอง กระทรวงมหาดไทยจะสนับสนุนสถานที่และบุคลากรในการดำเนินกิจกรรมของสถานฟื้นฟูสมรรถภาพฯ และร่วมกันดำเนินงาน ดูแล แก้ไข และบำบัดรักษาฟื้นฟูสมรรถภาพผู้ติดยาเสพติด ภายในสถานฟื้นฟูสมรรถภาพฯ รวมถึงประสานความร่วมมือกับหน่วยงานภาคีเครือข่ายในพื้นที่เพื่อสนับสนุนการดำเนินงาน สำหรับ ป.ป.ส.ประสานนโยบาย แผน งบประมาณ และการปฏิบัติงานด้านการป้องกัน ปราบปราม และแก้ไขปัญหายาเสพติด กับหน่วยงานอื่นที่เกี่ยวข้องกับการดำเนินงานของสถานฟื้นฟูสมรรถภาพฯ รวมถึงติดตามประเมินผลการดำเนินงานให้เป็นไปตามนโยบายและแผนระดับชาติว่าด้วยการป้องกัน ปราบปราม และแก้ไขปัญหายาเสพติด
***************************** 29 พฤศจิกายน 2565
วันอังคารที่ 29 พฤศจิกายน 2565
ครม. เคาะช่วยผู้ประสบอุทกภัย ในช่วงฤดูฝนปี 2565 ในอัตรา 5,000, 7,000 และ 9,000 บาท/ครัวเรือน ตามกรณี กรอบวงเงิน 6,258 ล้านบาท
ครม. เคาะช่วยผู้ประสบอุทกภัย ในช่วงฤดูฝนปี 2565 ในอัตรา 5,000, 7,000 และ 9,000 บาท/ครัวเรือน ตามกรณี กรอบวงเงิน 6,258 ล้านบาท สำหรับจ่ายเงินช่วยเหลือผู้ประสบอุทกภัยจำนวน 1,046,460 ครัวเรือน
วันที่ 29 พ.ย. 65 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี (29 พฤศจิกายน 2565) เห็นชอบหลักเกณฑ์ เงื่อนไขและวิธีการจ่ายเงินช่วยเหลือผู้ประสบอุทกภัยในช่วงฤดูฝนปี 2565 พร้อมอนุมัติกรอบวงเงิน 6,258.54 ล้านบาท สำหรับจ่ายเงินช่วยเหลือผู้ประสบอุทกภัยจำนวน 1,046,460 ครัวเรือน  ซึ่งเป็นจำนวนครัวเรือนจากการสำรวจเบื้องต้นในพื้นที่กรุงเทพมหานครและ 66 จังหวัด ที่อยู่ในพื้นที่ได้ประกาศเขตพื้นที่ประสบสาธารณภัยหรือประกาศเขตการให้ความช่วยเหลือผู้ประสบภัยกรณีฉุกเฉินในกรณีใด กรณีหนึ่งใน 3 กรณี ดังนี้
(1) กรณีที่อยู่อาศัยประจำอยู่ในพื้นที่น้ำท่วมขัง ติดต่อกันตั้งแต่ 1วัน (24 ชั่วโมง) แต่ไม่เกิน 7 วัน และทรัพย์สินได้รับความเสียหาย หรือที่อยู่อาศัยประจำถูกน้ำท่วมขังเกินกว่า 7 วัน แต่ไม่เกิน  30 วัน ให้ความช่วยเหลือ ครัวเรือนละ 5,000 บาท
(2) กรณีที่พักอาศัยอยู่ในพื้นที่น้ำท่วมขัง ติดต่อกันเกินกว่า 30 วัน แต่ไม่เกิน 60 วัน ให้ความช่วยเหลือ ครัวเรือนละ 7,000 บาท
(3) กรณีที่พักอาศัยอยู่ในพื้นที่น้ำท่วมขัง ติดต่อกันเกินกว่า 60 วัน ขึ้นไป ให้ความช่วยเหลือครัวเรือนละ 9,000 บาท
สำหรับหลักเกณฑ์ เงื่อนไข และวิธีการจ่ายเงินช่วยเหลือผู้ประสบอุทกภัยในช่วงฤดูฝน ปี 2565 ดังนี้
-หลักเกณฑ์ (1) ต้องเป็นกรณีอุทกภัยที่ก่อให้เกิดผลกระทบต่อที่อยู่อาศัยในช่วงฤดูฝนปี 2565 ตั้งแต่ 13 พฤษภาคม ถึง 28 ตุลาคม 2565 ทั้งกรณีน้ำท่วมโดยฉับพลัน น้ำไหลหลาก น้ำล้นตลิ่ง รวมถึงการระบายน้ำจนส่งผลกระทบทำให้ไม่สามารถดำรงชีวิตได้ และ (2) ต้องเป็นที่อยู่ที่ประสบอุทกภัยตามที่กรมป้องกันและบรรเทาสาธารณภัยประกาศเป็นเขตพื้นที่ประสบสาธารณภัยหรือประกาศเขตการให้ความช่วยเหลือผู้ประสบภัยกรณีฉุกเฉิน ซึ่งได้รับผลกระทบกรณีใดกรณีหนึ่ง คือ ที่อยู่อาศัยประจำถูกน้ำท่วมขัง ตั้งแต่ 1 วัน (24 ชั่วโมง) แต่ไม่เกิน 7 วัน และทรัพย์สินได้รับความเสียหาย หรือที่อยู่อาศัยประจำถูกน้ำท่วมขัง เกินกว่า 7 วันขึ้นไป
-เงื่อนไข (1) ต้องเป็นบ้านที่อยู่อาศัยประจำในพื้นที่ที่ได้ประกาศเขตพื้นที่ประสบสาธารณภัยและหรือประกาศเขตการให้ความช่วยเหลือผู้ประสบภัยพิบัติกรณีฉุกเฉิน โดยมีหนังสือรับรองผู้ประสบภัยที่องค์กรปกครองส่วนท้องถิ่นออกให้ และต้องผ่านการประชาคมหมู่บ้านของแต่ละพื้นที่ประสบสาธารณภัย และผ่านการตรวจสอบและยืนยันช้อมูลจากคณะกรรมการให้ความช่วยเหลือผู้ประสบภัยพิบัติอำเภอ และคณะกรรมการให้ความช่วยเหลือผู้ประสบภัยพิบัติจังหวัด สำหรับกรุงเทพมหานครต้องผ่านการตรวจสอบและยืนยันข้อมูลจากสำนักงานเขตและกรุงเทพมหานคร (2) กรณีที่ประสบภัยหลายครั้ง ให้ได้รับความช่วยเหลือเพียงครั้งเดียว
-การจ่ายเงินช่วยเหลือ กรมป้องกันและบรรเทาสาธารณภัย จะเป็นจ่ายเงินช่วยเหลือแก่ผู้ประสบภัยผ่านธนาคารออมสิน
อย่างไรก็ตาม กระทรวงมหาดไทยรายงานว่า ขณะนี้ ยังคงมีสถานการณ์ในพื้นที่ 6 จังหวัด ได้แก่ มหาสารคาม อุบลราชธานี อ่างทอง พระนครศรีอยุธยา สุพรรณบุรี และนครปฐม โดยยังมีครัวเรือนที่ได้รับความเสียหายอีกจำนวนหนึ่ง ซึ่งอยู่ระหว่างการเร่งสำรวจจากเจ้าหน้าที่ที่เกี่ยวข้อง เพื่อเยียวยาผู้ได้รับผลกระทบต่อไป
วันอังคารที่ 29 พฤศจิกายน 2565
“ชัยวุฒิ” เปิด “Thailand Travelution 2022” ขับเคลื่อนเศรษฐกิจท่องเที่ยว
“ชัยวุฒิ” เปิด “Thailand Travelution 2022” ขับเคลื่อนเศรษฐกิจท่องเที่ยว
วันนี้(29พฤศจิกายน2565)สมาคมธุรกิจการท่องเที่ยวจังหวัดภูเก็ตผนึกกำลังการท่องเที่ยวแห่งประเทศไทยและสำนักงานส่งเสริมเศรษฐกิจดิจิทัลจัดงานแสดงเทคโนโลยีดิจิทัลด้านการท่องเที่ยวครั้งแรกในประเทศไทยภายใต้ชื่อ“Thailand Travelution 2022”เพื่อเดินหน้าขับเคลื่อนอุตสาหกรรมการท่องเที่ยวไทยสู่Digital Transformationเต็มรูปแบบโดยมีนายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมเป็นประธานเปิดงานและปาฐกถาพิเศษในหัวข้อ“ยุทธศาสตร์การเพิ่มขีดความสามารถของอุตสาหกรรมการท่องเที่ยวไทยจากความก้าวหน้าทางเทคโนโลยีดิจิทัล”ระหว่างวันที่29 - 30พฤศจิกายน2565ณศูนย์ประชุมแห่งชาติสิริกิต์
“วันนี้โรงแรมหรือธุรกิจท่องเที่ยวต่างๆทั่วประเทศมีการปรับตัวเป็นอย่างมาก ท่านนายกรัฐมนตรีเป็นคนที่มุ่งมั่นในมีความตั้งใจมากในการผลักดันเรื่องเศรษฐกิจดิจิทัลถ้าเราสังเกตจะมีหน่วยงานใหม่ๆเกิดขึ้นด้านดิจิทัลมีการทําเรื่องbig dataของประเทศออกกฎหมายPDPA CyberSecurity ทุกวันนี้เราไม่ได้แข่งกันในประเทศอย่างเดียวเราแข่งกับคนทั้งโลกอยากให้พวกเราต้องมาปรับตัวTransformationให้ทันกับโลกด้วยเป้าหมายของเรายกระดับเศรษฐกิจดิจิทัลที่5ปีแข่งขันได้ด้วยเพื่อให้แอปพลิเคชันต่างๆสามารถดึงข้อมูลไปใช้ในการจองการจัดทําเส้นทางท่องเที่ยวต่างๆซึ่งวันนี้ผมเชื่อว่าเทคโนโลยีดิจิทัลของประเทศไทยเราไม่เป็นรองใครในโลกวันนี้เราต้องนำมาใช้ให้เกิดประโยชน์ คนไทยก็มีสตาร์อัพรุ่นใหม่ๆที่มีแอปพลิเคชันดีๆมีโซลูชั่นดีๆคิดค้นและพัฒนาธุรกิจประเภทนี้เยอะๆจึงอยากเชิญชวนประชาชนลองเข้ามาเที่ยวในงานรวมถึงผู้ประกอบการด้านธุรกิจท่องเที่ยวให้เข้ามาสัมผัสเทคโนโลยีใหม่ๆเพื่อนำไปประยุกต์ใช้ในการทำธุรกิจให้ดียิ่งขึ้น”นายชัยวุฒิกล่าว
อย่างไรก็ตามการเชื่อมโยงข้อมูลการท่องเที่ยวมี2แบบได้แก่ข้อมูลภาครัฐสถิติต่างๆที่เก็บไว้จากนักท่องเที่ยวหรือจากคนที่มาใช้จ่ายในประเทศเราก็จะเอาข้อมูลมาวิเคราะห์ด้วยAIเพื่อให้ผู้ประกอบการท่องเที่ยวนำไปใช้ในการวางแผนทางธุรกิจเพื่อดึงดูดนักท่องเที่ยวได้มากขึ้นส่วนที่สองเป็นเรื่องการเชื่อมโยงข้อมูลของผู้ประกอบการกันเองทั้งข้อมูลของโรงแรมร้านอาหารนวดสปาไกด์การบริการต่างๆการท่องเที่ยวมีbig dataในการเชื่อมโยงข้อมูล
___________________
วันอังคารที่ 29 พฤศจิกายน 2565
ครม.อนุมัติให้จัดทำเหรียญกษาปณ์ที่ระลึก 100 ปี กองบัญชาการตำรวจนครบาล
ครม.อนุมัติให้จัดทำเหรียญกษาปณ์ที่ระลึก 100 ปี กองบัญชาการตำรวจนครบาล
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 29 พ.ย. 65 ได้อนุมัติหลักการร่างกฎกระทรวงลักษณะของเหรียญกษาปณ์ที่ระลึก 100 ปี กองบัญชาการตำรวจนครบาล พ.ศ.... เพื่อเป็นที่ระลึกที่กองบัญชาการตำรวจนครบาล(บช.น.) จะครบรอบ 100 ปี ในวันที่ 24 ธ.ค. 65 นี้
โดยเหรียญกษาปณ์ที่ระลึกจะเป็นโลหะสีขาว(ทองแดงผสมนิกเกิล) ชนิดราคา 20 บาท ซึ่ง บช.น. ได้ขอความร่วมมือกรมธนารักษ์ กระทรวงการคลังในการจัดทำ วัตถุประสงค์เพื่อน้อมสำนึกในพระมหากรุณาธิคุณของพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี เพื่อเผยแพร่พระเกียรติคุณของทั้งสองพระองค์ให้แผ่ไพศาลไปทั้งภายในประเทศและนานาประเทศ เป็นที่ระลึกการครบรอบ 100 ปี บช.น. และเผยแพร่ประชาสัมพันธ์ และผลการดำเนินงานที่ผ่านมาของ บช.น.
น.ส.ไตรศุลี กล่าวว่า กระทรวงการคลังได้ขอพระราชทานพระบรมราชานุญาตจัดทำเหรียญกษาปณ์ที่ระลึกดังกล่าว และได้รับพระราชทานพระบรมราชานุญาตให้จัดทำเหรียญตามแบบที่ทูลเกล้าฯ ถวายแล้ว โดยค่าใช้จ่ายในการจัดทำทั้งหมดมาจากเงินทุนหมุนเวียนการบริหารจัดการเหรียญกษาปณ์ ทรัพย์สินมีค่าของรัฐและการทำของ ประจำปีงบประมาณ 2566
สำหรับแบบเหรียญกษาปณ์ ด้านหน้า กลางเหรียญมีพระบรมรูปพระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ผินพระพักตร์ทางเบื้องซ้าย ทรงสายสะพายและสายสร้อยแห่งขัตติยราชอิสริยาภรณ์อันมีเกียรติรุ่งเรืองยิ่งมหาจักรีบรมวงศ์ และพระรูปสมเด็จพระนางเจ้าสุทิดาพัชรสุธาพิมลลักษณ พระบรมราชินี ผินพระพักตร์ทางเบื้องซ้าย ทรงกุณฑล ทรงฉลองพระองค์ชุดไทยทรงสายสร้อย พระอังสาเบื้องซ้ายประดับดวงตราปฐมจุลจอมเกล้า เหรียญรัตนาภรณ์ รัชกาลที่9 ชั้นที่1 และเหรียญรัตนาภรณ์ รัชกาลที่10 ชั้นที่1 ภายในขอบเหรียญเบื้องล่างมีข้อความ "พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว" และ ข้อความว่า "สมเด็จพระนางเจ้าสุทิดา พัชรสุธาพิมลลักษณ พระบรมราชินี"
ด้านหลัง กลางเหรียญมีรูปเครื่องหมายราชการของกองบัญชาการตำรวจนครบาล ภายในวงขอบเหรียญเบื้องบนมีข้อความว่า "๑๐๐ ปี กองบัญชาการตำรวจนครบาล" เบื้องล่างมีข้อความ "๒๔ ธันวาคม ๒๕๖๕ ประเทศไทย" ด้านขวามีเลขบอกราคาว่า "๒๐" ด้านซ้ายมีข้อความว่า "บาท"
วันอังคารที่ 29 พฤศจิกายน 2565
ก.เกษตรฯ เข้าร่วมการประชุมเสนอผลโครงการ Capacity Building to Reduce Avoidable Food Waste in Micro, Small and Medium Food Processing Enterprises and in Retail
ก.เกษตรฯ เข้าร่วมการประชุมเสนอผลโครงการ Capacity Building to Reduce Avoidable Food Waste in Micro, Small and Medium Food Processing Enterprises and in Retail
นางสาวนฤมล สงวนวงศ์ ผู้ช่วยปลัดกระทรวงเกษตรและสหกรณ์ เปิดเผยภายหลังเข้าร่วมกล่าวเปิดการประชุมเสนอผลโครงการ Capacity Building to Reduce Avoidable Food Waste in Micro, Small and Medium Food Processing Enterprises and in Retail ผ่านระบบออนไลน์ (Zoom Meeting) พร้อมด้วยผู้แทนหน่วยงานสังกัดกระทรวงเกษตรและสหกรณ์เข้าร่วม อาทิ กรมปศุสัตว์ กรมประมง กรมส่งเสริมการเกษตร และ สำนักงานพัฒนาการวิจัยการเกษตร (องค์การมหาชน) ว่า โครงการนี้อยู่ภายใต้กรอบความร่วมมือระหว่างไทยและ FAO ซึ่งได้รับการสนับสนุนงบประมาณการดำเนินงานจากกระทรวงเกษตร ป่าไม้ และประมง ของประเทศญี่ปุ่น มีระยะเวลาการดำเนินโครงการ 4 ปี (2560 – 2564) ในการดำเนินงานของประเทศไทยมีวัตถุประสงค์เพื่อนำไปประกอบการจัดทำคู่มือการลด Food Waste and Loss และให้ภาคธุรกิจนำไปเป็นแนวทางการพัฒนาและเผยแพร่ไปยังภูมิภาคอื่น และเพื่อให้กลุ่มเป้าหมายนำไปปฏิบัติ ตามคำแนะนำการจัดทำ Draft National Strategy for Food Waste Reduction
สำหรับโครงการ Capacity Building to Reduce Avoidable Food Waste in Micro, Small and Medium Food Processing Enterprises and in Retail มี 3 โครงการย่อย ประกอบไปด้วย 1) Surveys of Food Waste in Processing, Distribution, and Retail in MSMEs 2) Training Activities to Measure, Monitor and Reduce Food Waste in Processing, Distribution and in Retail in Micro- Small and Medium Enterprises in Thailand and to Document Case Studies และ 3) A National Strategy for Reducing Food Waste in Thailand
นางสาวนฤมลฯ กล่าวเพิ่มเติมว่า การดำเนินโครงการ Capacity Building to Reduce Avoidable Food Waste in Micro-, Small and Medium Food Processing Enterprises and in Retail นอกจากจะสนับสนุน Thailand’s Road Map for Food Waste Management แล้ว ยังสนับสนุนโมเดลเศรษฐกิจ BCG ของรัฐบาล ซึ่งเป็นรูปแบบเศรษฐกิจที่ให้ความสำคัญกับการจัดการขยะและของเสียภายหลังจากการบริโภค ทั้งนี้ กระทรวงเกษตรฯ และหน่วยงานที่เกี่ยวข้องสามารถนำผลมาบูรณาการร่วมกับแผนงานและกิจกรรมที่กำลังดำเนินการในเรื่อง Food loss and Food waste เพื่อสนับสนุนระบบเกษตรและอาหารที่ยั่งยืนและบรรลุเป้าหมายการพัฒนาที่ยั่งยืนในปี 2030
วันอังคารที่ 29 พฤศจิกายน 2565
รัฐบาลเชิญชวนผู้ซื้อ-ผู้ขายตรวจสอบข้อมูลผ่านทาง เว็บไซต์ “ฉลาดโอน.com” และ “[emailprotected]” เพื่อการซื้อขายที่ปลอดภัย ลดโอกาสการก่ออาชญากรรมของมิจฉาชีพ
รัฐบาลเชิญชวนผู้ซื้อ-ผู้ขายตรวจสอบข้อมูลผ่านทาง เว็บไซต์ “ฉลาดโอน.com” และ “[emailprotected]” เพื่อการซื้อขายที่ปลอดภัย ลดโอกาสการก่ออาชญากรรมของมิจฉาชีพ
วันที่ 29 พฤศจิกายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า เพื่อให้สังคมการซื้อขายของออนไลน์มีความปลอดภัยมากยิ่งขึ้น หน่วยงานภาครัฐ ภาคเอกชน และหน่วยงานที่เกี่ยวข้องร่วมกันบูรณาการการทำงานร่วมกันเพื่อหาแนวทางในการแก้ไขปัญหา ป้องกันปราบปรามอาชญากรรมทางเทคโนโลยีในรูปแบบฉ้อโกงออนไลน์ให้เกิดผลเป็นรูปธรรม
นางสาวรัชดา กล่าวว่า สำนักงานคณะกรรมการกิจการกระจายเสียงกิจการโทรทัศน์และกิจการโทรคมนาคมแห่งชาติ (กสทช.) ร่วมกับมหาวิทยาลัยเทคโนโลยีราชมงคลพระนคร และกองกำกับการสืบสวน กองบังคับการตำรวจนครบาล 8 ร่วมพัฒนาระบบต้นแบบผ่านทาง เว็บไซต์ ฉลาดโอน .com และ LINE @chaladohn เพื่อเป็นช่องทางช่วยเหลือประชาชน ป้องกันการฉ้อโกงออนไลน์ โดยมีช่องทางให้ประชาชนสามารถตรวจสอบก่อนโอน ตรวจสอบตัวตนผู้ขาย แจ้งคนโกง และช่วยรวมหลักฐาน ดังนี้
เช็กก่อนโอน : ตรวจสอบข้อมูลชื่อบัญชี เลขบัญชีของผู้รับโอนก่อนตัดสินใจทำธุรกรรม
แจ้งคนโกง : สามารถแจ้งข้อมูลคนโกงเพื่อป้องกันไม่ให้คนอื่นตกเป็นเหยื่อ
ช่วยรวมหลักฐาน : เมื่อถูกโกงสามารถช่วยจัดลำดับเหตุการณ์ สรุปพฤติการณ์ และสร้างไฟล์เอกสาร ใช้ในการแจ้งความดำเนินคดี
เช็กตัวตนผู้ขาย : ระบบลงทะเบียนเครือข่ายผู้ขายที่สุจริต ช่วยผู้ซื้อสามารถตรวจสอบตัวตนผู้ขายสร้างความมั่นใจและความปลอดภัยก่อนทำธุรกรรม
“เชิญชวนประชาชนตรวจสอบข้อมูลผ่านทาง เว็บไซต์ “ฉลาดโอน.com” และ “[emailprotected]” เพื่อการซื้อขายที่ปลอดภัย เพราะเป็นบริการที่ให้ความช่วยเหลือผู้ที่เดือดร้อนจากการซื้อขายบนโลกออนไลน์ครอบคลุมการช่วยคนที่ถูกโกง มีระบบเช็กคนโกงและเครื่องมือที่จะช่วยป้องกันไม่ให้นักช้อปถูกโกงได้ง่ายๆ ขณะเดียวกันมีระบบที่จะช่วยสร้างความน่าเชื่อถือให้กับพ่อค้าแม่ค้าออนไลน์ได้อีกด้วย” นางสาวรัชดา ย้ำ
วันอังคารที่ 29 พฤศจิกายน 2565
ประมุขอัครสังฆมณฑลกรุงเทพฯ พร้อมคณะสภาประมุขบาทหลวงโรมันคาทอลิกฯ ขอบคุณรัฐบาลที่ช่วยเหลือ อำนวยความสะดวกภารกิจต่าง ๆ ของพระศาสนจักรในไทยอย่างต่อเนื่อง
ประมุขอัครสังฆมณฑลกรุงเทพฯ พร้อมคณะสภาประมุขบาทหลวงโรมันคาทอลิกฯ ขอบคุณรัฐบาลที่ช่วยเหลือ อำนวยความสะดวกภารกิจต่าง ๆ ของพระศาสนจักรในไทยอย่างต่อเนื่อง นายกฯ ย้ำรัฐบาลยินดีสนับสนุน อำนวยความสะดวกภารกิจต่าง ๆ ของพระศาสนจักร
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (29 พฤศจิกายน 2565) เวลา 08.30 น. ณ ห้องสีม่วง ตึกไทยคู่ฟ้า ทำเนียบรัฐบาล พระคาร์ดินัลฟรังซิส เซเวียร์ เกรียงศักดิ์ โกวิทวาณิช ประมุขอัครสังฆมณฑลกรุงเทพฯ พร้อมคณะผู้แทนสภาประมุขบาทหลวงโรมันคาทอลิกแห่งประเทศไทย เข้าพบพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อแสดงความขอบคุณรัฐบาลในนามของพระศาสนจักรไทย ที่รัฐบาลให้ความช่วยเหลือและอำนวยความสะดวกภารกิจต่าง ๆ ของพระศาสนจักรในไทยมาอย่างต่อเนื่อง เช่น การรับรองวัดคาทอลิกในประเทศไทย ตามพระราชบัญญัติว่าด้วยลักษณะ ฐานะ ของวัดบาทหลวงโรมันคาทอลิกในกรุงสยาม ตามกฎหมาย (รศ.128) บทบาทของรัฐบาลไทยในการต้อนรับการเสด็จเยือนของสมเด็จพระสันตะปาปาฟรันซิสอย่างเป็นทางการในฐานะอาคันตุกะ ระหว่างวันที่ 20 – 23 พฤศจิกายน 2562 เพื่อร่วมเฉลิมฉลอง 350 ปี แห่งการสถาปนามิสซังสยามและฉลอง 50 ปี แห่งสัมพันธ์ทางการทูตระหว่างไทยและนครรัฐวาติกัน ตามคำเชิญของรัฐบาลและสภาประมุขบาทหลวงโรมันคาทอลิกแห่งประเทศไทย
โดยการเสด็จเยือนประเทศไทยของสมเด็จพระสันตะปาปาฟรันซิส นับว่าเป็นการเสด็จเยือนครั้งแรกในรอบ 35 ปี และการจัดประชุมใหญ่ในโอกาสครบรอบ 50 ปี สหพันธ์สภาบิชอปแห่งเอเชีย ระหว่างวันที่ 12 – 30 ตุลาคม 2565 ที่ผ่านมาซึ่งการประชุมสำเร็จลุล่วงด้วยดี และบรรดาผู้นำศาสนาคริสต์ในเอเชียที่เข้าร่วมประชุมต่างรู้สึกประทับใจที่รัฐบาลได้ให้การต้อนรับเป็นอย่างดีและเปิดกว้างทำให้ทุกศาศนาในประเทศอยู่ร่วมกันอย่างสันติ ท่ามกลางความหลากหลายทางศาสนาและวัฒนธรรม
โอกาสนี้ นายกรัฐมตรีกล่าวย้ำถึงการดำเนินการของรัฐบาลในการดูแลประชาชนทุกกลุ่มและทุกศาสนาในประเทศไทยภายใต้สังคมพหุวัฒนธรรมให้อยู่ร่วมกันด้วยความสงบสุขเกิดความรักสามัคคี โดยรัฐบาลพร้อมยินดีสนับสนุนและอำนวยความสะดวกภารกิจต่าง ๆ ของพระศาสนจักรในไทย รวมถึงการมอบหมายให้ผู้ที่เกี่ยวข้องติดตามความก้าวหน้าของการดำเนินการรับรองวัดคาทอลิกในประเทศไทย ตามพระราชบัญญัติว่าด้วยลักษณะ ฐานะ ของวัดบาทหลวงโรมันคาทอลิกในกรุงสยาม ตามกฎหมาย (รศ.128) ให้เกิดผลตามเป้าหมายและห้วงเวลาที่กำหนด และขอฝากความรักและความห่วงใยไปยังคริสต์ศาสนิกชนทุกคน พร้อมกันนี้ นายกรัฐมนตรีรับมอบเหรียญและหนังสือที่ระลึกโอกาสเสด็จเยือนประเทศไทยของสมเด็จพระสันตะปาปาฟรานซิสจากประมุขอัครสังฆมณฑลกรุงเทพฯ เพื่อแสดงความขอบคุณนายกรัฐมนตรีและรัฐบาลด้วย
ทั้งนี้ ประมุขอัครสังฆมณฑลกรุงเทพฯ ได้ขอบคุณนายกรัฐมนตรี รัฐบาล และคณะรัฐมนตรีที่สนับสนุนให้ความช่วยเหลือและอำนวยความสะดวกภารกิจต่าง ๆ ของพระศาสนจักรในไทยด้วยดีมาโดยตลอด พร้อมขอเป็นกำลังใจให้นายกรัฐมนตรีและรัฐบาลในการทำงานเพื่อประเทศและประชาชนต่อไป
-----------------
วันอังคารที่ 29 พฤศจิกายน 2565
ธอส. ชวนลูกค้าชำระค่าเบี้ยประกันอัคคีภัยผ่าน GHB ALL GEN
ธอส. เพิ่มความสะดวกให้กับลูกค้าของธนาคารที่กรมธรรม์ประกันอัคคีภัยครบกำหนดต่ออายุ สามารถทำธุรกรรม “ชำระค่าเบี้ยประกันอัคคีภัย” กับ ธอส. ได้ง่าย ๆ ด้วยมือถือเพียงเครื่องเดียวผ่าน Application : GHB ALL GEN โดยไม่ต้องเดินทางมาที่ธนาคาร
ธนาคารอาคารสงเคราะห์ (ธอส.) เพิ่มความสะดวกให้กับลูกค้าของธนาคารที่กรมธรรม์ประกันอัคคีภัยครบกำหนดต่ออายุ สามารถทำธุรกรรม “ชำระค่าเบี้ยประกันอัคคีภัย” กับ ธอส. ได้ง่าย ๆ ด้วยมือถือเพียงเครื่องเดียวผ่าน Application : GHB ALL GEN โดยไม่ต้องเดินทางมาที่ธนาคาร เพื่อให้ที่อยู่อาศัยที่จดจำนองไว้กับธนาคารได้รับความคุ้มครองตามกรมธรรม์อย่างต่อเนื่องจากเหตุการณ์ที่ไม่คาดคิด อาทิ เหตุวินาศภัย ไฟไหม้ หรือภัยอื่น ๆ ให้ได้รับความคุ้มครอง(เงื่อนไขเป็นไปตามความคุ้มครองที่กำหนดไว้) ซึ่งสามารถทำได้ด้วยตนเองง่าย ๆ เพียงเลือกเมนู “ชำระค่าบริการ” จากนั้นกด “ชำระค่าประกันอัคคีภัย” และเลือกบัญชีที่จะชำระค่าเบี้ยประกันอัคคีภัย จากนั้นเลือกวิธีการชำระซึ่งมีทั้งแบบสร้าง QR Code เพื่อนำไปชำระด้วย Application ต่าง ๆ หรือสามารถเลือกหักบัญชีเงินฝาก ธอส. แล้วกดยืนยันเพื่อชำระค่าเบี้ยประกันอัคคีภัยได้เลยทันที ทั้งนี้ ลูกค้าสามารถดาวน์โหลด GHB ALL GEN ได้ที่ App Store, Google Play และ App Gallery สอบถามรายละเอียดเพิ่มเติมได้ที่ ธอส. ทุกสาขาทั่วประเทศ หรือที่ G H Bank Call Center โทร 0-2645-9000 หรือติดตามข้อมูลข่าวสารของธนาคารได้ที่ Facebook Fanpage ธนาคารอาคารสงเคราะห์ และเว็บไซต์ www.ghbank.co.th
วันอังคารที่ 29 พฤศจิกายน 2565
นายกฯ เป็นประธานเปิดการแข่งขันกีฬาอีสปอร์ต รายการ “ROV FREE FIGHT” เปิดพื้นที่ให้คนรุ่นใหม่โชว์ศักยภาพ ใช้เวลาว่างให้เกิดประโยชน์ พร้อมต่อยอดทางอาชีพ สร้างประโยชน์ทางเศรษฐกิจ
นายกฯ เป็นประธานเปิดการแข่งขันกีฬาอีสปอร์ต รายการ “ROV FREE FIGHT” เปิดพื้นที่ให้คนรุ่นใหม่โชว์ศักยภาพ ใช้เวลาว่างให้เกิดประโยชน์ พร้อมต่อยอดทางอาชีพ สร้างประโยชน์ทางเศรษฐกิจ
วันนี้ (วันอังคารที่ 29 พฤศจิกายน 2565) เวลา 14.00 น. ณ ห้องประชุมวิภาวดีบอลรูม โรงแรมเซ็นทารา แกรนด์ เซ็นทรัล พลาซา ลาดพร้าว กรุงเทพมหานคร พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานเปิดการแข่งขันกีฬาอีสปอร์ต รายการ ROV FREE FIGHT BY MDES และร่วมทักทายนักกีฬา โดยภายหลังเสร็จสิ้น นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยสาระสำคัญ ดังนี้
นายกรัฐมนตรียินดีและขอบคุณหน่วยงานที่เกี่ยวข้องที่ได้จัดการแข่งขันกีฬาอีสปอร์ต รายการ ROV FREE FIGHT ในวันนี้ขึ้น ซึ่งถือเป็นการสร้างพื้นที่ในการแสดงออกทางทักษะและความสามารถของคนรุ่นใหม่ และเป็นการใช้เวลาว่างให้เกิดประโยชน์อย่างแท้จริง โดยในปัจจุบัน กีฬาอีสปอร์ตได้รับความสนใจและเป็นที่ชื่นชอบของคนไทย มีการแข่งขันอย่างแพร่หลายทั้งในและต่างประเทศ ซึ่งรัฐบาลได้ประกาศรับรองให้การแข่งขันอีสปอร์ตเป็นกีฬาที่ใช้แข่งขันอย่างเป็นทางการ รวมถึงได้บรรจุไว้เป็นส่วนหนึ่งของการศึกษา เศรษฐกิจสร้างสรรค์ และเศรษฐกิจดิจิทัล โดยรัฐบาลเล็งเห็นถึงความสำคัญของกีฬาอีสปอร์ต ในฐานะอาชีพและธุรกิจใหม่ของคนรุ่นใหม่ ซึ่งสามารถพัฒนาต่อยอดไปสู่การเป็นนักกีฬาอีสปอร์ตทีมชาติไทย นักกีฬาอาชีพ หรือนักสตรีมเมอร์ สร้างรายได้ให้แก่ตนเองและครอบครัวต่อไป
โอกาสนี้ นายกรัฐมนตรีอวยพรให้นักกีฬาทุกคนประสบความสำเร็จตามที่ได้ตั้งใจไว้ โดยขอให้ทำหน้าที่ของตนเองให้ดีที่สุด เคารพและปฏิบัติตามกฎกติกา รู้แพ้ รู้ชนะ รู้อภัย พร้อมทั้งเก็บเกี่ยวประสบการณ์จากการแข่งขัน และมิตรภาพที่ได้รับ ซึ่งถือเป็นความทรงจำที่ดีต่อกัน
อนึ่ง การแข่งขันกีฬาอีสปอร์ต รายการ ROV FREE FIGHT BY MDES เป็นส่วนหนึ่งของงานสัมมนาและนิทรรศการเศรษฐกิจดิจิทัล “Thailand 4.0 ประเทศไทยไปไกลกว่าที่คิด: Thailand 4.0 The Future and Beyond” จัดขึ้นโดยกระทรวงดิจิทัลเพื่อเศรษฐกิจและสังคม และสมาคมกีฬาอีสปอร์ตแห่งประเทศไทย โดยถือเป็นการแข่งขันประลองชั้นเชิงทางความคิด
วันอังคารที่ 29 พฤศจิกายน 2565
เชิญชวนคนไทยตรวจสุขภาพใจผ่านไลน์ “หมอพร้อม” ทำแบบทดสอบ พร้อมมีระบบให้พูดคุย AI เก็บข้อมูลสีหน้า น้ำเสียงและเนื้อหาเพื่อประมวลผลให้คำแนะนำ
เชิญชวนคนไทยตรวจสุขภาพใจผ่านไลน์ “หมอพร้อม” ทำแบบทดสอบ พร้อมมีระบบให้พูดคุย AI เก็บข้อมูลสีหน้า น้ำเสียงและเนื้อหาเพื่อประมวลผลให้คำแนะนำ พร้อมทีมติดต่อกลับกรณีพบความเสี่ยงฆ่าตัวตาย
วันที่ 29 พฤศจิกายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่รัฐบาลโดยกระทรวงสาธารณสุขและหน่วยงานที่เกี่ยวข้องได้พัฒนาแพลตฟอร์มหมอพร้อม เพื่อให้เป็นระบบบริการประชาชนในช่วงการแพร่ระบาดของโควิด19 อาทิ การบันทึกข้อมูลฉีดวัคซีนและออกใบรับรองการฉีดวัคซีน เมื่อสถานการณ์โควิดคลี่คลายก็ได้มีการพัฒนาแพลตฟอร์มไปสู่การบริการสุขภาพด้านอื่นๆ
ล่าสุด แพลตฟอร์มหมอพร้อมได้เพิ่มฟังก์ชั่น “ตรวจสุขภาพใจ” เข้าไปอยู่ใน Chatbot หมอพร้อม ซึ่งขอเชิญประชาชนเข้าไปใช้บริการเพื่อตรวจเช็คสุขภาพจิตเบื้องต้นและคัดกรองความเสี่ยงต่อภาวะซึมเศร้าได้ง่ายๆ เพียงเข้าไปที่ Line OA หมอพร้อม โดยเพิ่มเป็นเพื่อนที่ https://bit.ly/2Pl42qo เลือกเมนูคุยกับหมอพร้อม (chatbot) แล้วเลือก "ตรวจสุขภาพใจ" จากนั้นก็สามารถเข้าสู่การทำแบบทดสอบได้ หรือคลิ๊กเข้าไปทำแบบทดสอบโดยตรงได้ที่ https://bit.ly/DMIND_3
น.ส.ไตรศุลี กล่าวว่า ฟังก์ชั่นตรวจสุขภาพใจ นี้เป็นนวัตกรรม DMIND Application ซึ่งเป็นแอปพลิเคชั่นที่พัฒนาขึ้นโดยความร่วมมือของคณะแพทย์ศาสตร์และคณะวิศวกรรมศาสตร์ จุฬาลงกรณ์มหาวิทยาลัย กรมสุขภาพจิต กระทรวงสาธารณสุข และสำนักงานกองทุนสนับสนุนการสร้างเสริมสุขภาพ (สสส.) ซึ่งมีเป้าหมายคือการเป็นเครื่องมือสำหรับการคัดกรองผู้มีภาวะซึมเศร้าซึ่งปัจจุบันมีจำนวนมากกว่า 300 ล้านคนทั่วโลก เฉพาะในประเทศไทยมีอยู่ประมาณ 1.5 ล้านคน และเป็นสาเหตุการเสียชีวิตของคนไทยปีละกว่า 4,000 คน พยายามฆ่าตัวตายถึงปีละ 53,000 คน ซึ่งการมีเครื่องมือคัดกรองนี้จะช่วยให้ผู้ป่วยเข้าสู่การรักษาที่รวดเร็ว จะลดการทำร้ายตัวเองหรือฆ่าตัวตายได้ในระยะยาว
สำหรับขั้นตอนการทดสอบสุขภาพจิตและภาวะซึมเศร้าผ่านฟังก์ชั่นตรวจสุขภาพใจ หรือ DMIND Application นี้ จะเริ่มจากการทำแบบสอบถามเบื้องต้นก่อน จากนั้นระบบจะให้เปิดกล้องพูดคุยกับ “คุณหมอพอดี” ซึ่งเป็นระบบ AI โดยผู้รับการทดสอบสามารถ ระบายความในใจเหมือนกำลังพบกับจิตแพทย์ ซึ่งระบบจะรวบรวมข้อมูลจากการประเมินสีหน้า น้ำเสียง วิเคราะห์เนื้อหา ความวิตกกังวล แล้วประมวลผลออกมา มีการประเมินผลเป็นสีเขียว สีเหลือง สีแดง และให้คำแนะนำต่างๆ ซึ่งหากอยู่ในเกณฑ์สีแดงที่เสี่ยงฆ่าตัวตายจะมีทีมงานติดต่อเพื่อนัดให้พบจิตแพทย์อย่างเร่งด่วน เพื่อเข้าสู่การรักษาต่อไป
วันอังคารที่ 29 พฤศจิกายน 2565
นายกฯ เตรียมลงพื้นที่ จ.เชียงราย ติดตามโครงการข้าวรักษ์โลก BCG Model นำร่อง ระยะที่ 1 พร้อมเป็นประธานงาน “เกี่ยวข้าวรักษ์โลก” และร่วมเสวนาหัวข้อ “การปฏิวัติการทำนาสู่ความยั่งยืน”
นายกฯ เตรียมลงพื้นที่ จ.เชียงราย ติดตามโครงการข้าวรักษ์โลก BCG Model นำร่อง ระยะที่ 1 พร้อมเป็นประธานงาน “เกี่ยวข้าวรักษ์โลก” และร่วมเสวนาหัวข้อ “การปฏิวัติการทำนาสู่ความยั่งยืน” 30 พ.ย.นี้
วันนี้ (29 พฤศจิกายน 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เตรียมลงพื้นที่ตรวจราชการ ณ อำเภอเชียงของ จังหวัดเชียงราย ในวันพุธที่ 30 พฤศจิกายน 2565 โดยมีกำหนดการ ดังนี้
เวลาประมาณ 11.00 น. นายกรัฐมนตรีและคณะ จะออกเดินทางจากท่าอากาศยานทหาร 2 กองบิน 6 (บน.6) ดอนเมือง กรุงเทพฯ ไปยังท่าอากาศยานแม่ฟ้าหลวง ตำบลบ้านดู่ อำเภอเมืองเชียงราย จังหวัดเชียงราย โดยในเวลา 13.15 น. นายกรัฐมนตรีจะเป็นประธานในงาน “เกี่ยวข้าวรักษ์โลก” ณ บ้านเชียงคาน หมู่ที่ 14 ตำบลสถาน อำเภอเชียงของ จังหวัดเชียงราย พร้อมติดตามผลการดำเนินงานโครงการข้าวรักษ์โลก BCG Model นำร่อง ระยะที่ 1 ร่วมพบปะพูดคุยกับกลุ่มเกษตรกรและเสวนาหัวข้อ “การปฏิวัติการทำนาสู่ความยั่งยืน” จากนั้น เวลาประมาณ 16.15 น. นายกรัฐมนตรีจะตรวจเยี่ยมโรงพยาบาลวัดห้วยปลากั้งเพื่อสังคม ตำบลแม่ยาว อำเภอเมืองเชียงราย จังหวัดเชียงราย และเดินทางกลับถึงท่าอากาศยานทหาร 2 กองบิน 6 (บน.6) ดอนเมือง กรุงเทพฯ ในเวลาประมาณ 18.35 น. ทั้งนี้ กำหนดการอาจมีการเปลี่ยนแปลงตามความเหมาะสม
“สำหรับโครงการข้าวรักษ์โลก BCG Model เป็นนโยบายสำคัญของรัฐบาลตามดำริของท่านนายกรัฐมนตรีที่ต้องการให้เกษตรกรทำการปฏิวัติการทำนาสู่ความยั่งยืน มีความตั้งใจช่วยเหลือชาวนา ตั้งแต่ต้นน้ำ กลางน้ำ และปลายน้ำ ภายใต้เศรษฐกิจ BCG Model โดยให้ความสำคัญกับการบริหารจัดการข้าวที่มีคุณภาพ และสอดคล้องกับบริบทในแต่ละพื้นที่ มีการดูแลควบคุมกระบวนการผลิตเมล็ดพันธุ์ให้ได้มาตรฐาน กระจายเมล็ดพันธุ์ข้าวคุณภาพดี ตลอดจนบริหารจัดการพื้นที่เกษตรกรรม (Zoning) อย่างเป็นระบบ คำนึงถึงการรักษาระบบนิเวศ พร้อมทั้งส่งเสริมการใช้นวัตกรรมและเทคโนโลยี ช่วยลดค่าแรง ลดเวลา และลดต้นทุนในการผลิตลง ทำให้ได้ผลผลิตดีมีคุณภาพ ขายได้ในราคาดีและเหมาะสม ส่งผลให้ชาวนามีรายได้เพิ่มขึ้นและสามารถผลิตข้าวได้อย่างยั่งยืน ทั้งยังช่วยเพิ่มมูลค่าข้าวและส่งเสริมโอกาสในการส่งออกได้อีกด้วย” นายอนุชาฯ กล่าว
วันอังคารที่ 29 พฤศจิกายน 2565
ครม.เห็นชอบผลการประชุมรัฐมนตรีวิสาหกิจขนาดกลางและขนาดย่อมเอเปค หนุนเอสเอ็มอีประยุกต์ใช้BCGโมเดล เปลี่ยนแปลงสู่ดิจิทัลอย่างครอบคลุม
ครม.เห็นชอบผลการประชุมรัฐมนตรีวิสาหกิจขนาดกลางและขนาดย่อมเอเปค หนุนเอสเอ็มอีประยุกต์ใช้BCGโมเดล เปลี่ยนแปลงสู่ดิจิทัลอย่างครอบคลุม  รับมือตลาดที่กำลังพัฒนาและเปลี่ยนแปลงไป และการจัดหาเงินทุนและการปรับโครงสร้างหนี้
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) เมื่อวันที่ 29 พฤศจิกายน 2565 ว่าที่ประชุมครม. เห็นชอบรับทราบผลการประชุมรัฐมนตรีวิสาหกิจขนาดกลางและขนาดย่อมเอเปค ครั้งที่ 28 เมื่อวันที่ 9-10 กันยายน 2565 ที่จังหวัดภูเก็ต ตามที่สำนักงานส่งเสริมวิสาหกิจขนาดกลางและขนาดย่อม (สสว.) เสนอ โดยมีนายสุพัฒนพงษ์ พันธ์มีเชาว์ รองนายกรัฐมนตรี เป็นประธานการประชุม มีผู้เข้าร่วมจาก 20 เขตเศรษฐกิจ โดยที่ประชุมมีการหารือและแลกเปลี่ยนประสบการณ์ใน 5 ประเด็นสำคัญ คือ 1.การประยุกต์ใช้เศรษฐกิจชีวภาพ เศรษฐกิจหมุนเวียน และเศรษฐกิจสีเขียว (BCG Economy) 2.การเปลี่ยนแปลงสู่ดิจิทัลอย่างครอบคลุม 3.การรับมือกับตลาดที่กาลังพัฒนาและเปลี่ยนแปลงไป 4.การจัดหาเงินทุนและการปรับโครงสร้างหนี้ และ 5.ประเด็นอื่นๆ โดยมีสาระสำคัญในการหารือและแลกเปลี่ยนประสบการณ์ในประเด็นดังกล่าว ดังนี้
1.การประยุกต์ใช้เศรษฐกิจชีวภาพ เศรษฐกิจหมุนเวียน และเศรษฐกิจสีเขียว (BCG Economy) นั้น ญี่ปุ่นได้ส่งเสริมให้เกิด “ตลาดสินค้าสีเขียว” คือตลาดสำหรับสินค้าหรือผลิตภัณฑ์ที่รักษ์โลกหรือลดการใช้ทรัพยากรและพลังงาน เช่น ถุงผ้าที่เป็นมิตรต่อสิ่งแวดล้อม และเสนอให้ภูมิภาคเอเปคสร้างและพัฒนาตลาด “สินค้าสีเขียว” ให้แก่ SMEs และสิงคโปร์ส่งเสริมให้มีการพัฒนาการรับรองมาตรฐานสินค้าสีเขียวให้แก่ SMEs เพื่อให้เข้าถึงแหล่งเงินทุนได้ง่ายขึ้น
2.การเปลี่ยนแปลงสู่ดิจิทัลอย่างครอบคลุม รัสเซียร่วมแลกเปลี่ยนประสบการณ์พัฒนาแพลตฟอร์มดิจิทัลสำหรับขึ้นทะเบียนผู้ประกอบการเชื่อมโยงข้อมูลทางธุรกิจของผู้ประกอบการเพื่อให้ธนาคารเครือข่ายใช้เป็นข้อมูลปล่อยกู้และแบบรายการยื่นภาษีอัตโนมัติ และสามารถส่งเอกสารขอยื่นกู้ธนาคารไปยังธนาคารเครือข่ายได้ ส่วนเวียดนามมีการพัฒนาหน่วยบริการปรับเปลี่ยนสู่ดิจิทัลครบ 100 หน่วยงาน ภายในปี 2568 และผู้ประกอบการ 100,000 รายจะได้รับการอบรมและเข้าถึงบริการด้านการปรับเปลี่ยนสู่ดิจิทัล ในขณะที่อินโดนีเซียมีแผนดำเนินการส่งเสริมให้ SMEs เปลี่ยนผ่านสู่การใช้เทคโนโลยีดิจิทัลสำหรับผู้ประกอบการอย่างน้อย 30 ล้านรายภายในปี 2567 และเกาหลีใต้ได้ให้มีนโยบายนำร่องเพื่อช่วยเหลือด้านดิจิทัลให้แก่ผู้ประกอบการวิสาหกิจขนาดกลาง ขนาดย่อม และรายย่อย (MSMEs)
3.การรับมือกับตลาดที่กาลังพัฒนาและเปลี่ยนแปลงไป สหรัฐฯ มุ่งส่งเสริมให้ผู้ประกอบการเข้าสู่การค้าออนไลน์ข้ามพรมแดนโดยเฉพาะผู้ประกอบการสตรี โดยมีหลักสูตรการประเมินศักยภาพของผู้ประกอบการและการพัฒนาเครือข่ายความร่วมมือระหว่างภาครัฐและภาคเอกชน รวมทั้งจัดให้มีการเข้าถึงแพลตฟอร์มในการโอนเงิน
4. การจัดหาเงินทุนและการปรับโครงสร้างหนี้ แคนาดาได้จัดให้มีสินเชื่อโดยไม่หวังกำไรและกองทุนร่วมลงทุนให้ผู้ประกอบการสตรี ในขณะที่จีนจัดให้มีการค้ำประกันสินเชื่อเงินทุนหมุนเวียนธุรกิจ
สำหรับประเด็นสุดท้ายในเรื่องอื่นๆ นั้น มาเลเซียได้จัดกิจกรรม SME National Champion โดยคัดเลือกจากธุรกิจที่มีแนวโน้มการเติบโตทางรายได้สูง และรัฐบาลจะให้การสนับสนุนใน 3 มิติ คือ การเปลี่ยนผ่านทางเทคโนโลยีสู่ 4.0 การปฏิรูปองค์การให้มีสมรรถนะสูง และการพัฒนากลยุทธ์การตลาดสู่สากล ส่วนจีนได้ยกเลิกกฎระเบียบที่เป็นอุปสรรคในการดำเนินธุรกิจของ SMEs มากกว่า 1,000 รายการ